Thomas Danielsen (V), 2025-04-02:
Tak for det.
Det er noteret.
I forhold til om det gør en forskel at kunne syne tomme trailere rundtomkring, så så jeg, som jeg lige nævnte, inden ordføreren kom i salen, at DSV har oplyst, at de, som jo ellers må betegnes som en toptunet professionel virksomhed, kører 2 millioner tomme kilometer hvert år, alene for at få logistikken til at gå op med synet af trailerne. Så det er, som jeg sagde, fra Danmark til Sicilien og tilbage igen hver eneste dag uden nogen grund.
Så det er godt, også for den grønne omstilling.
Tak for det, og tak for Folketingets behandling og bemærkningerne.
Det er endnu en god dag på arbejde forstået på den måde, at vi jo her sammen er med til at gøre lovgivningen mere gennemskuelig og simpel og fjerne overimplementering af EU-lovgivning osv. osv.
Det er sådan set rigtigt, hvad der er blevet sagt af stort set alle ordførere.
Helt overordnet, når vi taler om opbyggerbranchen, får vi nu lavet en løsning, som bliver EU-konform.
Det betyder, at den selvfølgelig er i overensstemmelse med de regler, der er i EU.
Det er sådan, særlig når det, vi laver i Danmark, jo er opbygning af lidt tungere køretøjer, at man i bund og grund får et skelet, som man skal til at bygge op, og det skal jo selvfølgelig godkendes, og det får vi nu lavet EU-konformt og så simpelt som muligt.
Når vi kigger ind i synshallen, har vi overimplementeret europæisk lovgivning, hvor vi selv engang i tidernes morgen har opfundet, at vi skulle have en medarbejder, der havde titel af teknisk ansvarlig person, og den medarbejder skulle også have nogle kurser osv.
Det vigtige er jo, at de ansvarsområder, der er i en virksomhed, bliver håndhævet, uanset hvad vi så opfinder af titler, der skal være i en virksomhed, og at kvalifikationerne er til stede.
Det er virksomhedens ansvar, og derfor fjerner vi også den ekstra lovgivning, som jo er noget, vi som sagt selv har fundet på.
Dermed slipper virksomheden også for de dokumentationskrav, der følger med.
For når man stiller krav om, at der skal være en teknisk ansvarlig person, som i parentes bemærket er noget, vi kun har i Danmark, så skal man jo også kunne dokumentere, at man har den her teknisk ansvarlige person, som skal kunne dokumentere og leve op til de her kvalifikationer, som der nu ligger i det.
Det er overimplementering af EU-lovgivning, og derfor glæder det mig, at vi fjerner den.
En anden del handler om nogle bagvedliggende bekendtgørelser i forhold til synsvirksomhederne.
Det er ikke direkte en del af lovgivningen, men det er det, der kommer til at ske i forlængelse af det her.
I samarbejde med branchen går vi simpelt hen ind og fjerner nogle af de særregler, der er for, hvad man skal leve op til som synsvirksomhed, sådan at man f.eks. ikke skal kunne syne samtlige lette køretøjer.
Hvis man har en synsvirksomhed, hvor man kan syne personbiler, skal man selvfølgelig kun leve op til de krav, der er nødvendige for at kunne syne personbiler.
Det er noget af det, som vi kommer til at udpensle yderligere og dykke ned i.
Så er der anerkendelse af syn fra øvrige EU-lande.
Det er jo helt, helt oplagt, især med containertrailere.
Med al respekt for hr. Kenneth Fredslund Petersen må jeg sige, at jeg jo også næsten skulle til at ærgre mig over at have det første møde i salen i dag, hvor hr. Kenneth Fredslund Petersen ikke fandt på nye regler, ny lovgivning og nyt bureaukrati.
Det gør vi ikke.
Vi fjerner nye regler, lovgivning og bureaukrati.
Desværre er Danmarksdemokraterne heller ikke med på det i dag.
Men i forhold til anerkendelse af syn af trailere er synsreglerne i Danmark jo synsregler, som udspringer af et EU-direktiv for periodesyn, som er gældende i hele Europa.
Her taler vi altså om trailere, som kører rundt i hele Europa, og som selvfølgelig skal kunne synes i hele Europa for at undgå unødig kørsel.
Man kan bare tage DSV, som selv oplyser, at de kører ca. 2 millioner spildte kilometer, alene fordi de skal have logistikken til at gå op med syn af trailere.
Det er en tur fra Danmark til Sicilien og tilbage igen hver eneste dag i unødig kørsel og transport.
Derfor er det helt oplagt, at vi gør det, og det glæder mig, i forhold til at man både løser en logistikudfordring og en trængselsudfordring, og i forhold til at man understøtter det og gør det til en del af den grønne omstilling.
Der var et spørgsmål fra SF, som jeg ikke har været omkring, og som handler om Rådet for Sikker Trafik.
Det kan være, at SF's ordfører ikke er her længere, men pointen vil være, at det typisk er folks adfærd og den slags, som Rådet for Sikker Trafik engagerer sig i, og det kan være, at det er derfor, de har valgt ikke at svare på forslaget her som en del af høringen.
Ellers skal jeg takke for det høje Tings venlige behandling, og jeg ser frem til det videre arbejde.